Virus: Risiko nou 'baie hoog', maan WGO | Netwerk24
29 Februarie 2020 13:56
Die vinnige pas waarmee Covid-19 versprei, het vrese vir 'n volskaalse pandemie verhoog, met agt lande wat Vrydag vir die eerste keer gevalle aangemeld het.
Die Wêreldgesondheidsorganisasie (WGO) het ook sy globale verspreiding en impak-risikowaarskuwing van die virus na "baie hoog" verander.
Nog vier mense het Vrydag in Italië gesterf, wat die dodetal in dié land tot 21 laat styg het terwyl die getal mense wat positief vir die virus getoets is van 650 tot 889 gevalle verhoog het.
In ander Europese lande het die getal mense wat besmet is ook verhoog.
Volgens 'n Reuters-telling het Duitsland 60 gevalle, Frankryk 57 en Spanje 32.
Twee voetgangers in Beijing, China, dra gesigmaskers om hulle teen die koronavirus te beskerm. Foto: Getty Images
Intussen het 'n man aan boord die Diamond Princess-passasierskip in Japan die eerste Britse burger geword wat van die virus gesterf het.
Iran het aangekondig dat hy alle skole in die land vir drie dae sluit nadat die dodetal in dié land tot 34 mense gestyg het, met 388 nuwe gevalle.
Suid-Korea het Saterdag bekend gemaak dat sy totale aantal infeksies van 594 tot 2 931 gestyg het.
Suid-Korea se dodetal staan tans op 17 mense, vier meer as die vorige dag. Die Suid-Koreaanse regering het gevolglik sy landsburgers Saterdag aangeraai om eerder binnenshuis te bly omdat die stryd teen die virus " 'n kritieke stadium" bereik het.
Nuwe infeksies met onbekende oorsprong
Twee nuwe gevalle van infeksies van onbekende oorsprong is in die Amerikaanse deelstate Kalifornië en Oregon aangeteken.
Die regering het Amerikaners gemaan om enige besoeke aan Italië te heroorweeg weens die uitbreek van die virus in dié land.
Die WGO het gesê die virus neem toe nadat Nigerië die eerste land in Afrika suid van die Sahara geword het waar 'n geval van Covid-19 aangemeld is. – Reuters